Man vas vir 5-jarige se moordMinentle Lekhatha. Foto: The Pink Ladies. ’n Man (35) is in hegtenis geneem in verband met die moord op Minentle Lekhatha (5). Maroela Media het vroeër berig die polisie in die Wes-Kaap ondersoek ŉ saak van moord nadat die lyk van ŉ vyfjarige dogtertjie in Broadway Soekstraat in Nomzamo, in die Strand, gevind is. Minentle Lekhatha se liggaam is Sondagmiddag gevind nadat sy Saterdag as vermis aangemeld is. Kapt. FC van Wyk, polisiewoordvoerder, het gesê sy is omstreeks 20:30 as vermis aangemeld. Sy het ten tyde van haar verdwyning ligblou nagklere aangehad en is laas gesien waar sy buite haar huis in Nomzamo gespeel het. Lt. Kol. André Traut, woordvoerder van die polisie, het gesê die man is van dieselfde area as Minentle. “Hy is in hegtenis geneem vir moord en sal op 8 Junie in die Strand-landdroshof verskyn,” het Traut gesê. Hy het bygevoeg die presiese besonderhede rondom sy inhegtenisname kan nie in dié stadium bekend gemaak word nie, omdat die omstandighede rondom die moord nog ondersoek word.